b'\n_START_ARTICLE_\nEeli Lepist\xc3\xb6\n_START_PARAGRAPH_\nEeli Aleksanteri Lepist\xc3\xb6 (9. elokuuta 1926 Ylistaro \xe2\x80\x93 30. hein\xc3\xa4kuuta 1973 Helsinki) oli suomalainen muurari ja sosialidemokraattien piirisihteeri sek\xc3\xa4 kansanedustaja._NEWLINE_Lepist\xc3\xb6n vanhemmat olivat muurari Juho Jaakko Lepist\xc3\xb6 ja Susanna Eliina Kallio. H\xc3\xa4n k\xc3\xa4vi kansakoulun ja ty\xc3\xb6skenteli sitten muurarina vuoteen 1957 saakka. Lepist\xc3\xb6 oli Vaasan l\xc3\xa4\xc3\xa4nin pohjoisen sos.dem. piirin piirisihteerin\xc3\xa4 1957\xe2\x80\x931958 ja Vaasan l\xc3\xa4\xc3\xa4nin sos.dem. piirisihteerin\xc3\xa4 1958\xe2\x80\x931970._NEWLINE_Lepist\xc3\xb6 oli kansanedustajana 1970\xe2\x80\x931973 edustaen Vaasan l\xc3\xa4\xc3\xa4nin vaalipiiri\xc3\xa4. H\xc3\xa4n kuoli kesken edustajakautensa kes\xc3\xa4ll\xc3\xa4 1973 ja h\xc3\xa4nen seuraajakseen tuli SDP:n Akseli Rod\xc3\xa9n. Lepist\xc3\xb6 oli presidentin valitsijamiehen\xc3\xa4 vuoden 1968 presidentinvaaleissa ja h\xc3\xa4n toimi my\xc3\xb6s Ylistaron kunnanvaltuuston varapuheenjohtajana. Lepist\xc3\xb6 kuului Osuusliike Vaasanseudun edustajistoon ja Suomi\xe2\x80\x93Neuvostoliitto-Seuran piiritoimikuntaan._NEWLINE_Eeli Lepist\xc3\xb6 oli naimisissa vuodesta 1952 Toini Maria Tynj\xc3\xa4l\xc3\xa4n kanssa.'